Forstå S-udspillet om tidlig pension | Danmark | hsfo.dk
Pensionsalderen er i spil: S lover tidligere pension til nedslidte. Fagbevægelsen er begejstret, arbejdsgiverne kalder det en bombe under dansk økonomi.
1. Udspillet
Socialdemokratiet lover ret til folkepension til alle - nedslidte og ikke-nedslidte - efter 40 år eller mere på arbejdsmarkedet, hvis det har magten efter et valg. Lever man ikke op til de objektive kriterier, men alligevel er nedslidt, skal man have mulighed for at blive visiteret til tidlig folkepension. Modellen skal gøres konkret sammen med arbejdsmarkedets parter.
2. Arbejdsgiverne
Arbejdsgiverne kalder forslaget fra Socialdemokratiet en bombe under dansk økonomi: Allerede i dag mangler samfundet faglært arbejdskraft, fremhæver Dansk Arbejdsgiverforening, og direktør Jacob Holbraad kalder forslaget for uansvarligt. Dansk Erhvervs direktør, Brian Mikkelsen, ønsker det modsatte - nemlig at hæve pensionsalderen.
3. Fagforeningerne
3F's næstformand, Tina Christensen, mener, at forslaget rammer plet, da hver femte af forbundets medlemmer er ude af arbejdsmarkedet længe inden pensionsalderen. NNF vurderer, at op mod 80 procent af deres medlemmer vil blive dækket af forslaget. Formand Ole Wehlast er stolt over forslaget fra Socialdemokratiet.